लगातार पानी भी डाला जा रहा; द्रविड़ बोले- दुनियाभर की पिचें बैटर्स के लिए कठिन
India Vs Australia (IND VS AUS); Is Green pitch good for batting? Follow Ahmedabad Narendra Modi Stadium Latest Pitch Report And Pitch Statistics. , and Analysis On Dainik Bhaskar (दैनिक भास्कर)
भारत और ऑस्ट्रेलिया के बीच बॉर्डर-गावस्कर ट्रॉफी का चौथा और आखिरी टेस्ट मैच अहमदाबाद के नरेंद्र मोदी स्टेडियम में खेला जाएगा। गुरुवार से शुरू होने वाले टेस्ट के पहले पिच की तस्वीरें सामने आईं। पिच पर घास दिखी और उस पर 2 दिन पहले ही लगातार पानी भी डाला जा रहा है।
तस्वीरों को देखकर लग रहा है कि अहमदाबाद की पिच पिछले 3 टेस्ट में मिली पिच से अलग होगी। पिछले 3 टेस्ट की पिच बहुत सूखी थीं, जहां स्पिनर्स को ज्यादा मदद मिली और सभी मैच 3 दिन के अंदर ही खत्म हो गए। आगे स्टोरी में हम जानेंगे कि पिच पर घास होने का असर क्या होगा, दोनों ही टीमों के लिए आखिरी टेस्ट के मायने क्या हैं और राहुल द्रविड़ ने पिच को लेकर क्या कहा है।
तेज गेंदबाजों को मदद मिलेगी 
नरेंद्र मोदी स्टेडियम की पिच पर ग्राउंड स्टाफ लगातार पानी डाल रहा है। पिच के 75% हिस्से पर हल्की घास नजर आई और बाकी 25% हिस्से पर थोड़ी ज्यादा घास दिखी। आम तौर पर घास होने से गेंद को स्विंग होने में मदद मिलती है और पहले दिन से टर्न देखने को नहीं मिलता।
अगर टेस्ट मैच के दिन 9 मार्च को भी पिच पर इसी तरह घास रही तो पहले दिन तेज गेंदबाजों को मदद मिलेगी। दूसरे दिन तक बैटर्स हावी रहेंगे। जैसा कि भारत में पिछली पिचों पर होता था, तीसरे दिन से पिच बिखरना शुरू कर देगी और स्पिनर्स को मदद मिलेगी। ऐसे में टॉस जीतने वाली टीम पहले बैटिंग लेकर बोर्ड पर बड़ा स्कोर खड़ा करना चाहेगी।
2 पिचों को कवर किया गया 
अहमदाबाद से एक तस्वीर और सामने आई है, इसमें 2 पिचों को कवर किया गया है। एक पिच पर घास है और इस पर लगातार पानी डाला जा रहा है। वहीं, दूसरी पिच पर घास कम है और वह हल्की सूखी नजर आ रही है। भारत में सूखी पिचों पर पहले दिन से बॉल टर्न होना शुरू कर देती है और स्पिनर्स को मदद मिलने के साथ बैटर्स को परेशानी होती है। हालांकि, जिस पिच पर घास ज्यादा है, उस पर लगातार पानी डाला जा रहा है, ऐसे में मैच भी वहीं खेला जाएगा। 
भारत-ऑस्ट्रेलिया टेस्ट सीरीज के शुरुआती 3 टेस्ट में सूखी पिच ही देखने को मिली। यहां पहले दिन से बॉल टर्न होने लगा, जिस कारण विकेट जल्दी गिरे और सभी टेस्ट तीसरे दिन ही खत्म हो गए।
द्रविड़ बोले- दुनियाभर की पिच बैटर्स के लिए मुश्किल
मैच से पहले प्रेस कॉन्फ्रेंस में भारतीय टीम के हेड कोच राहुल द्रविड़ बोले कि पिच ठीक दिख रही है। पूरी सीरीज में खेल से ज्यादा पिच पर बातें हुईं। पिच जैसी भी मिले, हमें उन पर खेलना सीखना होगा। बैटर्स के लिए भारत में पिच चैलेंजिंग रहीं, लेकिन ऐसा सिर्फ यहां नहीं दुनियाभर में हो रहा है। दुनियाभर में टेस्ट की पिचें बैटर्स के लिए मुश्किल ही होती हैं, ऐसे में पिच पर बातें कम हो तो बेहतर होगा।
द्रविड़ बोले, 'वर्ल्ड टेस्ट चैंपियनशिप फाइनल को देखते हुए उस तरह की पिचों पर फोकस होना चाहिए, जहां नतीजे मिले। भारत में तीनों टेस्ट के नतीजे आए और आखिरी टेस्ट की पिच पर भी नतीजा मिलने की उम्मीद होनी चाहिए।' इंदौर की हार पर द्रविड़ बोले कि हमने पहली पारी में बड़ा स्कोर नहीं बनाया। 109 रन बहुत कम होते हैं।
दोनों देशों के प्रधानमंत्री होंगे मौजूद 
नरेंद्र मोदी स्टेडियम में भारत और ऑस्ट्रेलिया के प्रधानमंत्री भी दोनों देशों के बीच टेस्ट मैच देखेंगे। ऑस्ट्रेलिया के पीएम एंथनी एल्बनीज जल्द ही भारत पहुंचेंगे, वहीं भारत के पीएम नरेंद्र मोदी मैच के दिन ही अहमदाबाद जाएंगे। दोनों टेस्ट मैच में पहले दिन का खेल देखेंगे। अहमदाबाद का क्रिकेट स्टेडियम दुनिया में सबसे ज्यादा दर्शक क्षमता वाला स्टेडियम है। यहां एक लाख 32 हजार दर्शक एक साथ बैठकर मैच देख सकते हैं।
भारत जीता तो WTC फाइनल में पहुंचेगा
टेस्ट सीरीज का आखिरी मैच दोनों ही देशों के लिए बहुत अहम है। भारत इस वक्त सीरीज में 2-1 से आगे है। चौथा टेस्ट जीतने पर भारत सीरीज जीतने के साथ वर्ल्ड टेस्ट चैंपियनशिप के फाइनल में प्रवेश कर जाएगा। जहां टीम का सामना ऑस्ट्रेलिया से होगा।
अगर ऑस्ट्रेलिया आखिरी टेस्ट जीत गई तो सीरीज 2-2 से बराबर हो जाएगी। ऐसे में ट्रॉफी भारत के पास ही रहेगी, क्योंकि भारत ने 2020-22 में पिछली टेस्ट सीरीज जीती थी। ऐसा 20 साल बाद होगा, दोनों देशों में टेस्ट सीरीज ड्रॉ रहेगी। आखिरी बार 2003 के दौरान ऑस्ट्रेलिया में 4 टेस्ट की सीरीज 1-1 से ड्रॉ रही थी।
हारने पर WTC फाइनल का इंतजार बढ़ेगा
भारत में दोनों देशों के बीच कभी BGT ड्रॉ नहीं हुई। ऐसे में ऑस्ट्रेलिया टेस्ट मैच जीतकर इतिहास रच सकता है। इससे भारत के WTC फाइनल में पहुंचने का इंतजार भी बढ़ सकता है। आखिरी टेस्ट हारने पर भारत को श्रीलंका-न्यूजीलैंड के बीच होने वाली 2 टेस्ट की सीरीज के नतीजों का इंतजार करना होगा।
अगर श्रीलंका 2-0 से न्यूजीलैंड को हरा देता है तो ऑस्ट्रेलिया और श्रीलंका के बीच WTC का फाइनल होगा। आखिरी टेस्ट ड्रॉ होने की स्थिति में भारत सीरीज तो जीत लेगी, लेकिन WTC फाइनल के लिए उसे न्यूजीलैंड-श्रीलंका टेस्ट सीरीज के नतीजों का इंतजार करना ही होगा।